**Caudipteryx** bol malý vtákovitý dinosaurus, v minulosti v niektorých prípadoch chybne považovaný za druhotne nelietavého vtáka. Známy je z pozostatkov piatich jedincov v dvoch druhoch, zahrňujúcich skamenené odtlačky peria. Žil pred 125 až 120 miliónmi rokov na území dnešnej Číny.

Opis
----

Veľkosť kaudipteryxa v porovnaní s človekom
Rod Caudipteryx, dlhý približne 1 meter, predstavoval jedného z najmenších dinosaurov. Vyznačoval sa krátkou lebkou so zobákom, takmer bezzubými čeľusťami (pár malých zubov ešte ostalo v prednej časti hornej čeľuste), pomerne dlhý krk, na beh uspôsobené zadné končatiny a mimoriadne skrátený chvost. Chvost vystužený chvostovou chrbticou bol jedným z najkratších, aké mali známe dinosaury. Telo bolo pokryté perím s dĺžkou až do 1,4 cm, pričom najdlhšie perie (až 20 cm) sa nachádzalo na predných končatinách a chvoste. Bolo symetrické, na let teda nevhodné. Pri všetkých známych jedincoch kaudipteryxa sa zachovali aj oválne gastrolity veľké v priemere 4 mm.

Spôsob života
-------------

Rekonštrukcia kostry druhu *Caudipteryx zoui*
Kaudipteryx bol bylinožravý alebo všežravý živočích schopný veľmi rýchleho behu. Žil v lesnatom mokraďovitom prostredí s početnými jazerami a prítomnými aktívnymi sopkami. Perie pokrývajúce telo svedčí o stálej teplote tela a teda aktívnom spôsobe života. Dlhé perie na predných končatinách a chvoste svojou symetrickou stavbou nezodpovedalo periu potrebnému pre let, ktoré je symetrické (nachádzané napr. už pri rode Microraptor). Pre prípadný let mal tento dinosaurus nevhodnú stavbu tela: dlhé nohy a prikrátke predné končatiny. Je pravdepodobné, že samce dlhé perie na predných končatinách a krátkom chvoste využíval podobne ako dnešné moriaky, pávy alebo príbuzné druhy – na predvádzanie sa pred samicami.

Nález a pomenovanie
-------------------

Fosília druhu *Caudipteryx zoui* vystavená v Hong Kong Science Museum.
Kaudipteryx si svoje meno „operený chvost", vyslúžil pre svoj vzhľad. Pomenovala ho tak v roku 1998 štvorica paleontológov, ktorí jeho prvú fosíliu našli v mäkkých vrstvách hornín súvrstvia I-sien (Yixian) v provincii Liao-ning na severovýchode Číny. Odvtedy sa tu našli mnohé kompletné fosílie tohto dinosaura. Z tejto provincie pochádza aj niekoľko ďalších zaujímavých fosílii. Patrí medzi ne Protoarchaeopteryx, Sinosauropteryx, alebo Dilong a Sinornithosaurus, tiež operené, ale nelietavé teropódy. V Liao-ningu tieto malé operené teropódy padli za obeť pravdepodobne v dôsledku sopečnej erupcie.

Klasifikácia
------------

### Caudipteryx ako vták

Odliatok fosílie kaudipteryxa so skamenenými odtlačkami peria
Niektorí vedci považovali vo svojich štúdiách rod Caudipteryx za druhotne letu neschopného vtáka (napr. Maryanska a Osmolska, 2002). Avšak mnohé znaky, ktoré kaudipteryxa mali radiť medzi vtáky, nachádzame aj u iných dinosaurov (zuby s rozšírenými koreňmi, zväčšená premaxilla, skrátený chvost). Dyke a Norell publikovali v roku 2005 štúdiu, ktorou vyvrátili staršie tvrdenia považujúce kaudipteryxa za vtáka, pričom od čias publikovania ich práce neboli zistené žiadne nové fakty protirečiace zaradeniu rodu Caudipteryx medzi nevtáčie dinosaury. V podstate všetky fylogenetické analýzy zahrňujúce aspoň niekoľko ďalších nevtáčích dinosaurov ukázali niekoľko z nich ako bližšie vtákom než kaudipteryx. 

### Caudipteryx ako oviraptorosaur

Kaudipteryx je dnes na základe mnohých podobností a fylogenetických analýz považovaný za zástupcu vtákovitej skupiny Oviraptorosauria. Presnejšie, bol jej veľmi primitívnym členom. V rámci Oviraptorosauria nachádzame dokonca aj prípady, kedy si niektoré krátkochvosté formy nezávisle od vtákov vytvorili tzv. pygostyl, teda kosť tvorenú zrastenými kosťami chvostom. Pygostyl je nerátajúc tieto formy charakteristickým znakom krátkochvostých vtákov (Pygostylia).

Referencie
----------

1. ↑  JI, Q. CURRIE, P. J.; NORELL, M. A.; JI, S. Two feathered dinosaurs from northeastern China. *Nature*, 1998, roč. 393, čís. 6687, s. 753 – 761. Dostupné online. DOI: 10.1038/31635.
2. ↑  ZHOU, Z. WANG, X. A new species of Caudipteryx from the Yixian Formation of Liaoning, northeast China. *Vertebrata Palasiatica*, 2000, roč. 38, čís. 2, s. 113 – 130. Dostupné online.
3. ↑  LAMBERT, David; NAISH, Darren; WYSEOVÁ, Elizabeth. *Dinosaury a život v praveku*. Preklad Radim Labuda. Bratislava : Slovart, 2001. ISBN 80-7145-697-7. Kapitola Dinosaury a vtáky, s. 132 - 133.
4. ↑  XU, X. NORELL, M. A. Non-Avian dinosaur fossils from the Lower Cretaceous Jehol Group of western Liaoning, China. *Geological Journal*, 2006, roč. 41, s. 419 – 437. DOI: 10.1002/gj.1044.
5. ↑  MARYAŃSKA, T. OSMÓLSKA, H.; WOLSAN, M. Avialan status for Oviraptorosauria. *Acta Palaeontologica Polonica*, 2002, roč. 47, čís. 1, s. 97 – 116. Dostupné online.

### Použitá literatúra

* Dyke, G.J. a Norell, M.A. 2005. *Caudipteryx as a nonavialan theropod rather than a flightless bird.* Acta Palaeontologica Polonica 50 (1):101-116
* Říha, P. 2003. *Jehol, křídová země divů.* Vesmír 82: 633-636

Iné projekty
------------

Commons
* Spolupracuj na Commons Commons ponúka multimediálne súbory na tému **Caudipteryx**